המחירים של גינדי בקדימה-צורן: 1.4 מ' ש' לדירת 4 חדרים - גלובס
המחירים של גינדי בקדימה-צורן: 1.4 מ' ש' לדירת 4 חדרים
גינדי החזקות החלה בשיווק 64 דירות בקדימה-צורן ■ והמחירים? כ-1.6 מיליון שקל לדירת 5 חדרים
לאחר שזכו במכרז של מינהל מקרקעי ישראל על קרקע לבניית 64 יחידות דיור בקדימה-צורן בחודש מארס השנה, יוצאת גינדי החזקות בשיווק הפרויקט ביישוב. מחירי הדירות בפרויקט תואמים את מחירי הקרקע הגבוהים ששילמה החברה, כמו גם חברות אחרות, שניגשו למכרזים על מגרשים סמוכים במקום.
מחירי הדירות בפרויקט מרחיבים עוד את מעגל התייקרות המחירים של השנים האחרונות כאשר מחיר המחירון של דירת 4 חדרים בשטח 102 מ"ר עם 12 מ"ר מרפסת יעמוד על החל מ-1.425 מיליון שקל, דירת 4.5 חדרים בשטח 110 מ"ר נטו עם מרפסת בשטח 16 מ"ר החל מ-1.545 מיליון שקל, דירת 5 חדרים בשטח 117 מ"ר נטו עם מרפסת בשטח 16 מ"ר החל מ- 1.63 מיליון שקל ודירות דופלקס בשטח 161 מ"ר נטו עם 66 מ"ר מרפסת במחיר של החל מ-2.175 מיליון שקל.
הפרויקט החדש, "גינדי גרדנס" שמו, יוקם בשכונת רמת אמיר ויכלול שני בניינים בני 9 קומות עם 64 דירות. בכל בניין 32 דירות בנות 4, 4.5 ו-5 חדרים וכן דירות גן, מיני פנטהאוזים ודופלקסים. שטח הקרקע במקום - 4.6 דונם ואכלוס הפרויקט מתוכנן ל לחודש יוני 2013. בדומה לפרויקטים אחרים של החברה, גם בקדימה-צורן יוצאת גינדי החזקות במבצע לחברי מועדון הלקוחות העצמי שלה ומציעה הנחה של כ-9% ממחיר המחירון המוצהר.